Document ID: 32002R0153

Ir-Regolament tal-Kunsill (KE) Nru 153/2002
tal-21 ta' Jannar 2002
fuq ċerti proċeduri għall-applikazzjoni tal-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri, fuq naħa, u l-eks Repubblika Jugoslava tal-Maċedonja, fuq l-oħra, u għall-applikazzjoni tal-Ftehim Proviżorju bejn il-Komunità Ewropea u l-eks Repubblika Jugoslava tal-Maċedonja
IL-KUNSILL TA' L-UNJONI EWROPEA,
Wara li kkonsidra t-Trattat li jistabbilixxi l-Komunità Ewropea, u partikolarment l-Artikolu 133 tiegħu,
Wara li kkonsidra l-proposta mill-Kummissjoni,
Billi:
(1) Il-Kunsill huwa fil-proċess li jikkonkludi Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri, fuq naħa, u l-eks Repubblika Jugoslava tal-Maċedonja, fuq l-oħra, li kien iffirmat fil-Lussemburgu fid-9 ta' 2001 (minn hawn 'il quddiem imsejjaħ bħala l-"Ftehim ta' Stabilizzazzjoni u Assoċjazzjoni").
(2) Sadanittant fid-9 ta' April 2001 il-Kunsill ikkonkluda Ftehim Proviżorju bejn il-Komunità Ewropea u l-eks Repubblika Jugoslava tal-Maċedonja [1] li jipprovdi għal dħul fis-seħħ kmieni tad-disposizzjonijiet tal-kummerċ u dwar il-kummerċ tal-Ftehim ta' Stabilizzazzjoni u Assoċjazzjoni (minn hawn 'il quddiem imsejjaħ bħala "Ftehim Proviżorju").
(3) Jeħtieġ li jkunu preskritti proċeduri għall-applikazzjoni ta' ċerti disposizzjonijiet ta' dan il-Ftehim.
(4) Il-Ftehim ta' Stabilizzazzjoni u Assoċjazzjoni u l-Ftehim Proviżorju jistipulaw li ċerti prodotti li joriġinaw mill-Ftehim ta' Stabilizzazzjoni u Assoċjazzjoni jistgħu jkunu importati ġewwa l-Komunità, fil-limiti tal-kwoti tat-tariffi, b'dazju doganali mnaqqas. Huwa għalhekk meħtieġ li jkunu preskritti disposizzjonijiet għall-kalkolu tar-rati mnaqqsa tad-dazji doganali.
(5) Il-Ftehim ta' Stabilizzazzjoni u Assoċjazzjoni u l-Ftehim Proviżorju jispeċifikaw diġà l-prodotti eliġibbli għal dawk il-miżuri tat-tariffa, volumi rilevanti (u żidiet tagħhom), id-dazji applikabbli, il-perjodi ta' applikazzjoni u kull kriterju ta' eliġibilità.
(6) Id-Deċiżjonijiet tal-Kunsill jew tal-Kummissjoni li jemendaw in-Nomenklatura Maqgħuda u l-kodiċijiet TARIC ma jġibux magħhom tibdiliet sostantivi.
(7) Fl-interess tas-sempliċità u tal-pubblikazzjoni fiż-żmien tar-Regolamenti li jimplimentaw il-kwoti tat-tariffa tal-Komunità, għandha ssir disposizzjoni għall-Kummissjoni, megħjuna mill-Kumitat provdut fl-Artikolu 42 tar-Regolament tal-Kunsill (KE) Nru 1254/1999 tas-17 ta' Mejju 1999 fuq l-organizzazzjoni komuni tas-suq fiċ-ċanga u l-vitella [2], għall-adozzjoni tar-Regolamenti li jiftħu u jipprovdu għall-amministrazzjoni tal-kwoti tat-tariffa għall-prodotti tal-"vitella".
(8) Għandha ssir disposizzjoni għall-Kummissjoni, megħjuna mill-Kumitat stabbilit mill-Artikolu 248 (a) tar-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità [3], biex ikunu adottati Regolamenti li jiftħu u jipprovdu għall-amministrazzjoni tal-kwoti tat-tariffa li jistgħu jingħataw bħala riżultat ta' negozjati fuq konċessjonijiet oħra tariffarji bis-saħħa ta' l-Artikolu 29 tal-Ftehim ta' Stabilizzazzjoni u Assoċjazzjoni u ta' l-Artikolu 16 tal-Ftehim Proviżorju.
(9) Id-dazji għandhom ikunu sospiżi għal kollox fejn it-trattament preferenzali jirriżulta f'dazji ad valorem ta' 1 % jew anqas jew f'dazji speċifiċi ta' EUR 1 jew anqas.
(10) Dan ir-Regolament għandu jkun applikat retroattivament u jissokta jgħodd mad-dħul fis-seħħ tal-Ftehim ta' Stabilizzazzjoni u Assoċjazzjoni.
(11) Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni [4].
ADOTTA DAN IR-REGOLAMENT:
Artikolu 1
Suġġett
Il-Kunsill hawnhekk jippreskrivi ċerti proċeduri għall-adozzjoni ta' regoli dettaljati għall-implimentazzjoni ta' ċerti disposizzjonijiet tal-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri, fuq naħa, u l-eks Repubblika Jugoslava tal-Maċedonja, fuq l-oħra, u għall-applikazzjoni tal-Ftehim Proviżorju bejn il-Komunità Ewropea u l-eks Repubblika Jugoslava tal-Maċedonja (minn hawn 'il quddiem imsejjaħ bħala l-"Ftehim ta' Stabilizzazzjoni u Assoċjazzjoni", u l-Ftehim Proviżorju bejn il-Komunità Ewropea u l-eks Repubblika Jugoslava tal-Maċedonja (minn hawn 'il quddiem imsejjaħ bħala "Ftehim Proviżorju").
Artikolu 2
Konċessjonijiet fuq il-vitella
Regoli dettaljati għall-implimentazzjoni ta' l-Artikolu 14(2) tal-Ftehim Proviżorju, u wara l-Artikolu 27(2) tal-Ftehim ta' Stabilizzazzjoni u Assoċjazzjoni, dwar il-kwota tat-tariffa għall-prodotti tal-"vitella" għandhom ikunu adottati mill-Kummissjoni skond il-proċedura msemmija fl-Artikolu 3 ta' dan ir-Regolament.
Artikolu 3
Proċedura applikabbli
1. Il-Kummissjoni għandha tiġi megħjuna mill-Kumitat msemmi fl-Artikolu 42 tar-Regolament (KE) Nru 1254/1999(8).
2. Meta ssir referenza għal dan l-Artikolu, l-Artikoli 4 u 7 tad-Deċiżjoni 1999/468/KE għandhom jgħoddu.
Il-perjodu taż-żmien preskritt fl-Artikolu 4(3) tad-Deċiżjoni 1999/468/KE għandu jkun stabbilit ta' xahar.
3. Il-Kumitat għandu jadotta r-regoli tiegħu ta' proċedura.
Artikolu 4
Konċessjonijiet oħra
Jekk jingħataw konċessjonijiet oħra għall-prodotti tas-sajd fil-kwoti tat-tariffa, bis-saħħa ta' l-Artikolu 29 tal-Ftehim ta' Stabilizzazzjoni u Assoċjazzjoni u ta' l-Artikolu 16 tal-Ftehim Proviżorju, regoli dettaljati għall-implimentazzjoni ta' dawn il-kwoti tat-tariffa għandhom ikunu adottati mill-Kummisjsoni skond il-proċedura preskritta fl-Artikolu 5 ta' dan ir-Regolament.
Artikolu 5
Proċedura applikabbli
1. Il-Kummissjoni għandha tiġi megħjuna mill-Kumitat tal-Kodiċi Doganali mwaqqaf bl-Artikolu 247 tar-Regolament (KEE) Nru 2913/92 (2).
2. Meta ssir referenza għal dan l-Artikolu, l-Artikoli 4 u 7 tad-Deċiżjoni 1999/468/KE għandhom jgħoddu.
Il-perijodu ta' żmien preskritt fl-Artikolu 4(3) tad-Deċiżjoni 1999/468/KE għandu jkun ta' tliet xhur.
3. Il-Kumitat għandu jadotta r-regoli tiegħu ta' proċedura.
Artikolu 6
Tnaqqis tat-tariffa
1. Bla ħsara għall-paragrafu 2, għandhom ikunu arrotondonditi sa l-ewwel post deċimali r-rati preferenzali tad-dazju.
2. Meta r-riżultat tal-kalkolu tar-rata ta' dazju preferenzali fl-applikazzjoni tal-paragrafu 1 huwa wieħed minn dawn li ġejjin, ir-rata preferenzali għandha tkun ikkonsidrata bħala eżenzjoni sħiħa:
(a) 1 % jew anqas fil-każ ta' dazji ad valorem, jew
(b) EUR 1 jew anqas kull ammont individwali fil-każ ta' dmirijiet speċifiċi.
Artikolu 7
Adattamenti tekniċi
L-emendi u l-adattamenti tekniċi għar-regoli dettaljati fuq l-implimentazzjoni adottati bis-saħħa ta' dan ir-Regolament, li huma meħtieġa wara t-tibdiliet għall-kodiċijiet tan-Nomenklatura Maqgħuda u s-suddiviżjonijiet TARIC jew li joħorġu mill-konklużjoni ta' ftehim ġdid, protokolli, skambji ta' ittri jew atti oħra bejn il-Komunità u l-Eks Repubblika Jugoslava tal-Maċedonja, għandhom ikunu adottati skond il-proċeduri msemmija fl-Artikolu 3 u l-Artikolu 5.
Artikolu 8
Dħul fis-seħħ u applikazzjoni
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta' Jannar 1991.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Jannar 2002.

Labels: 3
17
18
15